4. osztály

2\*45 perc

Szükséges eszközök: írólap, A3-as rajzlap, filc, olló, ragasztó

1. **Csoportalakítás:**

Az órán csoportokban dolgozunk. A csoportokat célszerű az óra elején kialakítani. A csoportalakítás szempontja ebben az esetben a bizalom. A választók az osztályban periférián elhelyezkedő gyerekek. Az a cél, hogy az egy csoportba kerülők megbízzanak egymásban.

1. **Rejtvény:**

A meghatározások megfejtését egymás alá kell írniuk, majd az első betűket összeolvasva egy értelmes szót kapnak.

A himnusz költője (13 betű) Kölcsey Ferenc

A pokol lakója (5 betű) Ördög

…a lelke mindennek (4 betű) Rend

Madár is, rab is lehet. (6 betű) Fogoly

Őszi hónap (7 betű) Október

Bár szeretitek az iskolában tiltott ez az édesség. (8 betű) Rágógumi

Nagytestű, piros csőrű költöző madarunk. (5 betű) Gólya

A bűnös ellentéte. (8 betű) Ártatlan

Ilyen ízű a citrom. (7 betű) Savanyú

1. **Beszélgetés:**
* Mit jelent a körforgás szó?
* Mi a szerepe az életben?
* Mondjatok rá példát!

Valószínűleg maguktól mondják a gyerekek a nappalok és éjszakák váltakozását, ha nem akkor ebbe az irányba tereljük őket.

Megbeszéljük, mi az élettani szerepe az alvásnak, az álomnak. **Fontos, hogy építsünk a tanulók előzetes tudására, azt gyűjtsük össze, rendszerezzük.**

1. **Szövegfeldolgozás:**

A Szitakötő című folyóiratból úgy olvassuk el a mesét, hogy a szöveg még el nem olvasott részét mindig eltakarjuk. Ennek célja, hogy a gyerekek ne ismerhessék meg előre a történetet.

Az olvasást időről időre, a szöveg egy adott pontján megszakítjuk, és a csoportoknak egy-egy szempontot adunk, és kérjük, hogy szóban annak alapján folytassák a történetet ők. Cél a szóbeli szövegalkotás gyakorlása és a kreativitás fejlesztése.

Javaslat arra, hogy hol célszerű megállni és feltenni egy kérdést:

A cím után: Kik lehetnek a szereplői? Mutass be egy szereplőt 3-4 mondattal!

A második hasáb első bekezdésének a végén: Ha lenne egy ilyen üres sütis doboz a fejed helyén, akkor te mit tennél bele? Miért?

A második hasáb végén: Te mit tennél Zsuzsika helyében ebben a helyzetben?

A történet végén: Mi történik majd Zsuzsikával a következő éjszakán? (*Ez akár önálló írásbeli szövegalkotás témája is lehet.*)

1. **Csoportmunka rész értékelése:**

Ki mennyire volt aktív? Kinek voltak jó ötletei? Melyik csoporttársad lepett meg a beszélgetések során? Miért?

*(Erre azért van itt szükség, mert az óra folytatásában már máshová helyeződik a hangsúly. A kétféle értékelés egybemosódása nem lenne szerencsés)*

1. **A mi álmaink:**

Röviden beszélgessünk az alábbiakról: Az olvasott történet főhőse miért álmodhatta ezt az álmot? Milyen érzéseket élt át az álom közben és ébredés után? Van-e az álomnak köze a valósághoz?

Majd mondjuk el a gyerekeknek, hogy most a csoportok „Álomtérképet” fognak készíteni. Csoportonként egy A3-as lapra dolgozzanak. A kapott lapot az alábbi minta alapján osszák részekre:

+ érzések - érzések

A középen lévő téglalapba írják fel: ÁLOM.

Gyűjtsenek szavakat, ami erről a szóról jut eszükbe.(Lehetnek álombeli szereplők, helyszínek, történések, stb.) Döntsék el, hogy pozitív vagy negatív érzés társul bennük a szóhoz. Azokat a szavakat, amikhez pozitív érzés társul, írják pirossal a lap egyik felére. Amikhez pedig negatív, azt kékkel a másik felére.

Fontos, hogy minden csoporttag mondjon szavakat, és írják fel oda, ahová ő szeretné.

A szavakat kis szimbolikus képecskék is kiegészíthetik, ezeket ragasszák a megfelelő helyre.

Beszélgessenek arról, ki mit írt, rajzolt és miért. Válasszanak, vagy mi jelöljünk ki egy szószólót, aki megosztja a többiekkel a csoport álomtérképét.

*(Mivel a választás bizalmi alapon történt, a gyerekek jó eséllyel nyíltan mondják el rossz, nyomasztó, félelmetes álmaikat, amit az egész osztállyal nem szívesen osztanának meg. A szószóló közvetítésével ezek úgy kerülnek az osztály és a tanító (!) elé, hogy nem hangzik el, kihez köthető. Így gyakran kerülnek felszínre mély problémák. fontos, hogy a tanulókról így szerzett ismeretket bizalmasan kezeljük.)*

Attól függően, hogy mi került fel az álomtérképekre szánunk rövidebb-hosszabb időt a beszélgetésre.

Az elkészült térképek a tanteremben kitehetők, segítségükkel a gyerekekben többször felidéződik, amiről beszélgettünk.

1. **Az óra lezárása, a munka értékelése:**

Ebben az esetben arra kérem a gyerekeket, hogy mondják el mennyire működött náluk a bizalom. Milyen érzés volt rábízni valakire ilyen fontos dolgot? Milyen érzés volt, hogy valaki rám bízta a titkát?